
Kiiminkijoen koulu – Liikunnallisen elämäntavan edistämisen suunnitelma

Perusopetuslain mukaisesti koulun tehtävänä on edistää oppilaiden liikunnallista elämäntapaa. Kiiminkijoen koulussa liikunnallisuuden lisäämisellä tavoitellaan aktiivisempia koulupäiviä, jotka tukevat oppilaiden fyysistä aktiivisuutta, oppimista ja kouluviihtyvyyttä. Yhdessä tekeminen ja liikkuminen vahvistavat kouluyhteisön sosiaalisia taitoja, osallisuutta sekä parantavat yleistä työrauhaa. Liikunnallisen elämäntavan edistämisellä on kouluyhteisössä sekä itseisarvo oppilaan kokonaisvaltaisen hyvinvoinnin osana että keskeinen välinearvo oppimisen edellytysten luojana.

Valtakunnallisen liikkumissuosituksen mukaan jokaiselle 7–17-vuotiaalle lapselle ja nuorelle suositellaan monipuolista, reipasta ja rasittavaa liikkumista vähintään 60 minuuttia päivässä yksilölle sopivalla tavalla, ja runsasta sekä pitkäkestoista paikallaanoloa tulee välttää. Kiiminkijoen koulu on sitoutunut näihin tavoitteisiin luomalla aktiivisen, turvallisen ja kaikkia osallistavan toimintakulttuurin. 

Aktiivinen koulupäivä alkaa jo matkasta kouluun, ja oppilaita kannustetaan kulkemaan koulumatkat joko kävellen tai pyörällä. Välitunneilla oppilaita innostetaan liikkumaan ja leikkimään monipuolisesti yhdessä. Kiiminkijoen koulussa on päivän aikana useita välitunteja, joista yksi on puolen tunnin mittainen, mikä mahdollistaa pidempikestoisen aktiivisen toiminnan keskellä koulupäivää. Koulussa tarjotaan myös kerran viikossa mahdollisuutta liikkua sisällä, mikä monipuolistaa koulun välituntiliikkumista ja motivoi lapsia toimimaan aktiivisemmin välitunneilla. 

Koulumme halukkaat 5. luokkalaiset toimivat koulussa välituntiohjaajina, jotka leikittävät ja liikuttavat muita oppilaita. Välituntiohjaajat pyörittävät myös välituntilainaamoita, joista oppilaat saavat käyttöönsä sopivia välineitä ulko- ja sisävälitunneille. Koulun liikuntavälineistöä voidaan toisinaan täydentää lainaamalla oppilaiden toiveiden perusteella uusia välineitä Oulun kaupungin Liikuntavälinelainaamolta.

Koulukauden aikana Kiiminkijoen koulussa järjestetään erilaisia yhteisiä liikuntatapahtumia, kuten Futis-Cup, Säbä-Cup sekä Team Rynkeby –koulujuoksu. Koulu osallistuu myös Oulun koulujen yleisurheilu- ja hiihtokisoihin, joiden karsintoihin kaikki halukkaat oppilaat pääsevät osallistumaan. Koulupäivään ja välitunneille tuodaan lisäliikettä järjestämällä luokissa väliajoin yhteisiä ”Liikuntahaasteita”, jotka tarjoavat mielekästä liikunnallista tekemistä ja motivoivat lapsia liikkumaan, mutta samalla vahvistavat luokan yhteishenkeä ja ryhmäyttävät oppilaita. Liikuntatapahtumia ja -haasteita koordinoi koulussa tähän nimetty liikuntatapahtumavastaava, joka toimii yhdessä koulun toisen liikuntavastaavan kanssa.

Koulupäivän jälkeisen aktiivisuuden tukemiseksi Kiiminkijoen koulussa tuetaan Harrastamisen Aarrearkku -toimintaa, johon oppilaita innostetaan osallistumaan. Harrastamisen Aarrearkun kautta lapsille tarjotaan mielekästä, aktiivista ja myös liikunnallista tekemistä suoraan koulupäivien jälkeen.

Liikuntatunneilla harjoitellaan eri liikuntamuotoja ja tekniikoita monipuolisesti koko lukuvuoden ajan. Syksyllä liikuntatunneilla kokeillaan erilaisia leikkejä ja pelejä sekä harjoitellaan lajitaitotasoilla yleisurheilua, pesäpalloa, suunnistusta, jalkapalloa, voimistelua sekä kunto- ja musiikkiliikuntaa. Talvella ohjelmassa on hiihtoa, luistelua, uimahallikäyntejä sekä sisäpallopelejä. Keväällä opetuksessa keskitytään telinevoimisteluun ja erilaisiin pallopeleihin, leikitään pihapelejä ja -leikkejä sekä tehdään liikuntaretkiä. Näin oppilaat pääsevät kokeilemaan erilaisia liikuntalajeja mahdollisimman paljon ja löytämään sieltä itselle mieluisia tapoja liikkua myös koulun ulkopuolella.

